金餘元遺山來拜祖庭有紀行十首遂倚歌之先後殊時感慨一也 和元遺山三首
作者：王奕
朝代：宋

paragraphs: 聖人與天遊，擇地豈必巧。
袤延十里林，老翠鎮盤繞。
斧斤不可尋，兵劫不能燎。
翁仲儼冠带，麟虎峙强矯。
書生拜風木，起立九腸攪。
築室今不多，馳蹕古應少。
春秋泉壤幽，日月天地曉。
洙橋一線流，滲注入萬沼。
入陵見金椀，公相計不早。
父乾兮母坤，白骨無壽夭。
啣冤絕歸鶴，誰復訢華表。
九原信可作，兩觀事未了。